14/12/2021 | Administración LocalMunicipal
Oroso
Aprobación definitiva do regulamento regulador do teletraballo no Concello de Oroso.

ANUNCIO. EXP.2021/G013/000001. APROBACIÓN DO REGULAMENTO REGULADOR DA MODALIDADE DE TELETRABALLO NO CONCELLO DE OROSO. Transcorrido o prazo de exposición ao público do acordo provisional polo que se aprobou a Regulamento regulador da modalidade de teletraballo no Concello de Oroso (Exp.2021/G013/000001) desde a publicación do mesmo no BOP nº 179 do 20.09.2021, sen que se presentase reclamación algunha, dito acordo queda elevado automaticamente a definitivo (artigo 49 da Lei 7/1985, de 2 de abril, reguladora das bases do réxime local). Contra este acordo definitivo, poderán os interesados interpoñer directamente recurso contencioso-administrativo ante a Xurisdición Contencioso-Administrativa da Provincia da Coruña, no prazo de dous meses contados a partir do día seguinte ao da súa publicación e o texto íntegro do regulamento no Boletín Oficial da Coruña. REGULAMENTO REGULADOR DA MODALIDADE DE TELETRABALLO NO CONCELLO DE OROSO. Exposición de motivos. O artigo 14 do Real Decreto Lexislativo 5/2015, de 30 de outubro, polo que apróbase o Texto Refundido da Lei do Estatuto Básico do Empregado Público, consagra dentro dos dereitos de carácter individual dos empregados públicos o dereito “á adopción de medidas que favorezan a conciliación da vida persoal, familiar e laboral” Pola súa banda o Real Decreto-lei 29/2020, de 29 de setembro, de medidas urxentes en materia de teletraballo nas Administracións Públicas e de recursos humanos no Sistema Nacional de Salud para facer fronte á crise sanitaria ocasiona­da pola COVID-19, abordou unha modificación do Texto Refundo da Lei do Estatuto Básico do Empregado Público, introducindo un novo artigo 47. bis, relativo ao Teletraballo; e previndo na súa Disposición Final Segunda a adaptación das normativas das distintas administracións públicas ao previsto naquel Real Decreto-Lei, nun prazo de seis meses a contar dende a entrada en vigor do mesmo. De acordo coa nova redacción repútase teletraballo aquela modalidade de prestación de servizos a distancia na que o contido competencial do puesto de traballo pode desenvolverse, seempre que as necesidades do servizo o permitan, fora das dependencias da Administración, mediante o uso de tecnoloxías da información e comunicación. A excepcional situación vivida no ano 2020 derivada da declaración do estado de alarma e o confinamento da sociedade por mor da pandemia da Covid-19 demostrou a viabilidade de manter os servizos municipais operativos pese a desenvolver o traballo de xeito non presencial, pese a que lóxicamente seguen a existir determinados postos e actividades que requiren a presenza dos traballadores nas dependencias municipais. En boa lóxica, o teletraballo requirirá un esforzo por parte dos/das empregados/das e por parte da propia organización a fin de establecer este sistema e modalidade prestacional do traballo con suficientes garantías, cohonestando os dereitos daqueles/as cun novidoso modelo produtivo e de servicio público; favorecendo a flexibilidade na organización do traballo; incrementando as oportunidades de emprego; e optimizando a conciliación familiar. A tal fin resulta preciso o ditado dunha regulación equilibrada dos dereitos e obrigas, que contemple un uso intensivo das novas tecnoloxías e canalice a íntima implicación de todos os axentes nesta aposta. Entre outras vantaxes cabe destacar a redución do tempo en desprazamentos, a sostibilidade ambiental ou a mellora da conciliación do desenvolvemento profesional coa vida persoal e familiar, respectando en todo caso os principios de transparencia, igualdade entre mulleres e homes e a corresponsabilidade, e manténdose os dereitos correspondentes, tales como o dereito á intimidade ou a desconexión dixital, e prestando unha especial atención aos deberes en materia de confidencialidade e protección de datos. Ademais, o teletraballo non poderá supoñer ningún icumprimento da xornada e horario que corresponda en cada caso, e da normativa en materia de protección de datos de carácter persoal. Requisito previo será a valoración de carácter susceptible de poder realizarse mediante teletraballo as tarefas asignadas ao posto, a correspondente avaliación e planificación preventiva, así como a formación en competencias dixitais necesarias para a prestación do servizo. En todo caso a implantación das previsións do presente regulamento tería un carácter gradual e evolutivo nas áreas municipais que se estimen oportunas e a prestación a distancia mediante a modalidade de teletraballo, non será considerada como ordinaria. Índice. Artigo 1. Definicións. Artigo 2. Obxecto e finalidade do teletraballo. Artigo 3. Ámbito de aplicación. Artigo 4. Procedemento de acceso á modalidade de teletraballo. Artigo 5. Requisitos. Artigo 6. Criterios preferentes de autorización. Artigo 7. Organización Artigo 8. Causas de denegación e revogación. Artigo 9. Réxime de teletraballo e supervisión. Artigo 10. Supostos excepcionais. Artigo 11. Dereitos e deberes. Artigo 12. Comisión de seguimento. Artigo 13. Entrada en vigor. Disposición Adicional Primeira. Artigo 1. Definicións. Aos efectos do establecido nesta norma entenderase por: - Traballo presencial: aquel traballo que se presta no centro de traballo ou no lugar determinado polo propio Concello. - Traballo a distancia: aquel que se presta no domicilio da persoa traballadora ou no lugar libremente elixido por esta, durante toda ou parte da súa xornada, e de modo non ocasional. - Teletraballo: aquela modalidade de prestación de servizos a distancia na que o contido competencial do posto de traballo pode desenvolverse, sempre que as necesidades do servizo o permitan, fora das dependencias da Administración, mediante o uso de tecnoloxías da información e comunicación. -Plan individual de traballo: é o instrumento de seguimento e control da actividade de teletraballo durante as xornadas teletraballables. Este documento debe manterse permanentemente actualizable e detallará o inicio e finalización dos períodos de conexión. O plan deberá ser elaborado polo traballador e conformado polo inmediato superior debendo ser autorizado polo Alcalde ou concelleiro/a en quen delegue. Comporase de dous documentos un primeiro que deberá ser presentado antes da realización da xornada de teletraballo conforme ao modelo de Anexo II e outro que deberá presentarse no prazo máximo de 5 días hábiles posteriores á semana na que se levaron a cabo as xornadas de teletraballo e que axustarase ao modelo que figura como Anexo III do presente Regulamento.2. Obxecto e finalidade do teletraballo. Constitúe o seu obxecto o establecemento de formas de organización do traballo que permitan acadar modalidades de prestación de servizos diferentes á presencial. Neste sistema o contido competencial do posto de traballo desenvólvese fóra das dependencias da Administración a través da utilización das novas tecnoloxías da información e comunicación. O teletraballo ten como finalidade conseguir un mellor e mais moderno desenvolvemento do posto de traballo a través do fomento do uso de novas tecnoloxías e a xestión por obxectivos, así como contribuír á conciliación da vida persoal, familiar e laboral ou outras circunstancias persoais ou organizativas que así o aconsellen. Así mesmo, haberá de contribuír a unha mellor organización do traballo a través da identificación de obxectivos e a avaliación do seu cumprimento. A prestación do servizo mediante teletraballo haberá de ser expresamente autorizada e será compatible coa modalidade presencial. En todo caso, terá carácter voluntario e reversible agás nos supostos excepcionais debidamente xustificados. O persoal que preste os seus servizos mediante teletraballo terá os mesmos deberes e dereitos, individuais e colecti­vos, recollidos no EBEP que o resto do persoal que preste os seus servizos na modalidade presencial, incluíndo a normativa de prevención de riscos laborais que resulte aplicable, agás aqueles que sexan inherentes á realización da prestación do servizo de maneira presencial. Tamén quedará garantido o horario de execución do teletraballo debendo en todo caso, completar o tempo da xornada laboral anual. Artigo 3. Ámbito de aplicación. O presente regulamento será de aplicación aos/ás empregados/as (persoal funcionario e laboral) que presten servizos no Concello de Oroso, e ocupen un posto de traballo susceptible de ser desempeñado na modalidade de teletraballo, de conformidade co establecido neste regulamento.1. Terán a consideración de postos de traballo susceptibles de ser desempeñados mediante teletraballo, aqueles que poidan ser exercidos de forma autónoma e non presencial atendendo ás súas características especificas e aos medios requiridos para o seu desenvolvemento.2. Polas súas características, non son susceptibles de ser desempeñados mediante teletraballo os postos seguintes: a) postos en oficinas de rexistro e atención e información á cidadanía. b) postos de atención directa ao público e emerxencias: policía local, biblioteca, conserxería, c) calquera outro posto cuxas funcións conleven necesariamente a prestación de servizos presenciais. Enténdese por servizos presenciais aqueles cuxa prestación efectiva soamente queda plenamente garantida coa pre­senza física da persoa traballadora. Non obstante o anterior, os postos indicados no punto anterior poderán realizar funcións de teletraballo con carácter limitado puntual e excepcional e por motivos xustificados e exclusivamente polo tempo que resulte imprescindible.3. Non poderán igualmente ser devindicadas gratificacións ou horas extra pola prestación de servicios na modalidade de teletraballo ata que se dispoña dos medios técnicos que garantan suficientemente a presencia do traballador no seu posto de traballo a distancia durante todo o período gratificado, máis aló dos sistemas de fichaxe a distancia ao inicio e fin do período.4. Con carácter xeral, aquel persoa que teña recoñecida a condición de coordinador e de encargado de negociado indicadas na relación anual de postos de traballo (RPT), poderán propoñer a combinación do tempo de traballo presencial co tempo de teletraballo en función das caracte­rísticas de dispoñibilidade do posto. O teletraballo non supoñerá en ningún caso, motivo de modificación da valoración do posto de traballo que supoña un incremento nos complementos de destino e específico ou unha redución dos mesmos. En todo caso a autorización do teletraballo tanto con carácter permanente como con carácter puntual e excepcional dependerá da apreciación das necesidades de servizo que realice o Alcalde da Corporación como xefe de persoal ou persoa en quen delegue nesta materia. Artigo 4. Procedemento de acceso á modalidade de teletraballo.1.-O procedemento de autorización para teletraballar iniciarase por solicitude da persoas interesada dirixida á Alcaldía conforme ao Anexo I. Na citada solicitude en todo caso incluirase as xornadas teletraballables e os períodos de interconexión, entendendo estes como os espazos de tempo de traballo efectivo durante os cales a persoa teletraballadora debe estar dispoñible para contactar co resto dos compañeiros. En todo caso, fixase como período de interconexión obrigatorio para todo teletraballador a franxa horaria de 10 a 13:30 horas, sen prexuízo de que será obrigatorio o cumprimento da xornada laboral completa. A solicitude igualmente conterá unha descrición das principais tarefas a desenvolver baixo a modalidade de teletraballo o lugar onde se desenvolverá dito traballo un número de teléfono que deberá estar operativo durante todo o período de interconexión e un compromiso asinado por parte do solicitante de observar, en todo momento, a normativa vixente en materia de protección de datos de carácter persoal e de todos os deberes e obrigas que lle correspondan. Igualmente deberá asinarse a correspondente declaración conforme o lugar ou lugares utilizados para desenvolver o teletraballo reúnen as axeitadas condicións de seguridade e saúde no traballo.2.-Presentada dita solicitude, que deberá realizarse de xeito electrónico, no prazo máximo de 20 días a contar desde a presentación da mesma, será remitida á comisión de seguimento regulada nesta norma, a cal elevará informe – proposta motivado á alcaldía – presidencia, ou cargo en que delegue para que no prazo máximo de 10 días proceda a resolver. Se transcorridos ditos prazos non se tivera resolto este silencio lexitima ao solicitante para entendela desestimada por silencio administrativo ao amparo do previsto no artigo 24 da Lei 39/2015, de 1 de outubro, ao considerarse que a súa estimación conferiría ao solicitante facultades que afectan ao servizo público.3.-A resolución favorable á prestación da xornada na modalidade non presencial poderá quedar sen efecto tanto a petición do/da empregado/a público/a como a instancia da Alcaldía ou concelleiro/a delegado en materia de persoal, ben sexa por necesidades do servizo, por incumprimento dos obxectivos establecidos, así pola aparición de causas sobrevidas que alteren substancialmente as condicións e requisitos que motivaron a resolución favorable. En todo caso, a resolución que deixe sen efecto o teletraballo, adoptarase previa audiencia do/da empregado/a público/a, e debera ser motivada. A finalización desta modalidade de xornada non presencial levará consigo a incorporación de xeito inmediato da persoa empregada pública á modalidade presencial que tiña asignada anteriormente. Artigo 5. Requisitos.1.-Os/As empregados/as públicos/as, incluídos/as no ámbito de aplicación deste Regulamento, que estean interesados/ as en prestar o seu servizo mediante xornada non presencial por teletraballo haberán de reunir e acreditar os seguintes requisitos: a) Estar en situación de servizo activo. Non obstante o anterior, a solicitude de acceso ao teletraballo poderá formularse desde situacións administrativas distintas á de servizo activo que conleven reserva do posto de traballo. Se a persoa solicitante resulta seleccionada para a prestación do servizo nesta modalidade, deberá incorporarse ao seu posto de traballo solicitando o reingreso desde a situación admi­nistrativa na que se atope. Neste ultimo caso, se a persoa non solicita o reingreso ao seu posto de traballo, será excluída do procedemento, polo que non accedera ao teletraballo. b) Desenvolver un posto de traballo que se considere susceptible de ser prestado na modalidade de teletraballo. c) Ter os coñecementos suficientes en materia informática e telemática, teóricos e prácticos, que require o exercicio das funcións obxecto do teletraballo. d) Con carácter xeral, dispoñer ou adquirir o compromiso de dispoñer, na data en que comece o réxime de teletraballo, do equipo informático e sistemas de comunicación coas características que defina a Administración en función da dispoñi­bilidade tecnolóxica e a seguridade dos sistemas. e) Acreditar a formación en materia de prevención de riscos laborais de acordo co sinalado polo/a técnico municipal na materia.2.-Os recursos tecnolóxicos para desenvolver o posto na modalidade de teletraballo serán en todo caso os seguintes: a) Un ordenador para o seu uso nas xornadas de teletraballo. b) As ferramentas ofimáticas de traballo remoto ou de traballo colaborativo e de ciberseguridade, que poidan ser necesarias para o desenvolvemento das función que se deban realizar en réxime de teletraballo. c) Acceso ás aplicación informáticas do Concello de Oroso e/ou da Deputación Provincial, e concretamente, ás empregadas no departamento ao que estea adscrito o posto de traballo. d) A conexión cos sistemas informáticos do Concello de Oroso e no seu caso da Deputación Provincial que deberán levarse a cabo de conformidade coa política de seguridade de ambos organismos para garantir a accesibilidade, axilidade, seguridade e confidencialidade da comunicación e dos sistemas de información. e) Os sistemas de sinatura electrónica durante a prestación dos servizos en réxime de teletraballo determinados polo Concello de Oroso, que serán os mesmos que os utilizados no réxime ordinario de prestación de servizos. Na medida das posibilidades e da disponibilidade económica, o Concello de Oroso se comprometerá a facilitar os medios e recursos tecnolóxicos para levar a cabo o teletraballo. Igualmente o Concello de Oroso en colaboración coa Deputación Provincial prestará o soporte técnico necesario para calquera tipo de incidencias que poidan xurdir durante a xornada laboral e a utilización dos dispositivos durante o teletraballo. No caso de medios ou dispositivos facilitados polo Concello de Oroso os mesmos non poderán ser empregados para finalidades diferentes das derivadas da prestación de servizos que motivan a súa entrega ao persoal teletraballador, que deberá responsabilizarse da súa integridade, custodia, conservación en perfecto estado, e da súa dispoñibilidade para prestar servizos na modalidade remota ou presencial. Os requisitos mínimos esixidos deberán conservarse durante todo o período de tempo no que o/a empregado/a público/a preste o seu servizo en teletraballo. O traballador aceptará voluntariamente o contido integro do presente Regulamento incluíndo a colaboración para verificar e controlar a execución das tarefas asignadas e o cumprimento dos obxectivos da modalidade de teletraballo. Na implementación dos sistemas de control, garantirase o dereito á intemidade e á privacidade da persoa teletraballadora. Artigo 6. Criterios preferentes de autorización. As autorizacións da modalidade de teletraballo realizaranse para o posto que esta a desenvolvendo a persoa solicitante, e estará condicionada polas necesidades do servizo.1. Cando concorresen varios/as empregados/as públicos/as que desexen prestar o servizo mediante xornada non presencial por teletraballo, e pertenzan á mesma unidade de traballo, esgotadas no seu caso as posibilidades de rotación ou de acordo entre os/as propios/as traballadores/as empregados/as públicos/as, valoraranse preferentemente, as seguintes circunstancias debidamente acreditadas e pola orde que a continuación se establece: – Conciliación da vida familiar e persoal coa laboral: que teñan ao seu cargo persoas maiores de 75 anos que precisen coidados continuados, fillos menores de 14 anos, familiares ata o segundo grao de consanguinidade ou afinidade con discapacidade, familiares con enfermidade grave ata o segundo grao de consanguinidade ou afinidade. – Empregados/as públicos/as con discapacidade que dificulte a súa presenza física no posto de traballo. – Empregados/as públicos/as vítimas de violencia de xénero. – Non ter autorizada compatibilidade para o desempeño dun segundo posto de traballo, cargo ou actividade no sector público ou privado. Se unha vez aplicados os criterios de preferencia anteriores varias persoas solicitantes tiveran circunstancias semellantes, tomarase como criterio de desempate a maior antigüidade no posto de traballo. No caso de que dúas persoas empregadas públicas convivan nunha mesma unidade familiar e ambas solicitasen acollerse a esta forma de traballo, non se poderán solapar a súas respectivas xornadas teletraballables.2) As referencias que neste artigo fanse a fillos se entenderán feitas tamén a aquelas persoas que se atopen en réxime de tutela ou acollemento, tanto do/da empregado/da público/a como do seu conxugue ou parella de feito.3) Enténdese por persoas con discapacidade aquelas que teñan recoñecido un grao de minusvalía igual ou superior ao 33 por cento, ou que teñan tal consideración nos termos que establece o artigo 1.2 da Lei 51/2003, do 2 de decembro, de igualdade de oportunidades, non discriminación e accesibilidade universal das persoas con discapacidade.4) Así mesmo as referencias que neste apartado fanse ao parentesco en grao de afinidade inclúen tamén o parentesco entre o/a empregado/a público/a e os parentes por consanguinidade da súa parella de feito. Artigo 7. Organización 1.-A duración do período de tempo no que se poderá desenvolver a prestación do servizo na modalidade de teletraballo no caso de autorizarse será como máximo de ano, prorrogable por outro ano mais e sempre condicionado ao mantemento das circunstancias polas que se autorizou. Se chegada a data de vencemento non se manifesta o contrario por ningunha das partes, deberá entenderse prorrogado polo mesmo período inicial. Unha vez rematado o prazo da autorización e no seu caso a prórroga do mesmo o interesado poderá volver a realizar unha nova solicitude seguindo o procedemento establecido na presente regulamentación.2.-As xornadas de teletraballo poderán establecerse: a) Cunha periodicidade fixa semanal: serán dun máximo de dous días á semana, agás que sexa necesario efectuar algunha redistrubución para garantir a presenza física mínima. b) Cun quántum mensual: será de oito días ao mes a determinar libremente, segundo as necesidades do servizo que presta a persoa que o solicita. Neste caso, non caberá a posibilidade de acumular mais de dous días hábiles seguidos de teletraballo.3.-En ningún caso poderá fixarse como días de teletraballo aqueles nos que a presenza do/da empregado/a resulte obrigado tales como mesas de contratación, comisións informativas, mesas de negociación, xuntas de goberno local, plenos ou semellantes.4.-Con carácter puntual poderá establecerse un réxime de teletraballo parcial para os seguintes casos: a) Cando por causas de conciliación da vida laboral ou familiar ou por outras debidamente xustificadas non se poida completar a xornada de traballo presencial. b) Para o caso de atribucións de tarefas non habituais, ou para a realización de servizos de carácter extraordinario.5.- Por necesidades do servizo, salvo supostos xustificados, a modalidade de xornada de teletraballo deberá abranguer como mínimo a franxa horaria de 10:00 a 13:30 horas sen prexuízo do obrigado cumprimento da xornada laboral. Artigo 8.-Causas de denegación e revogación.1.-As solicitudes para o cumprimento da xornada na súa modalidade non presencial por teletraballo, poderán ser denegadas por algunha das seguintes causas debidamente xustificadas: – Por non reunir o/a empregado/a os requisitos establecidos no artigo 5 do presente Regulamento. – Por cambio de posto de traballo. – Por necesidades do servizo debidamente xustificadas. – Por limitacións tecnolóxicas das infraestruturas tecnolóxicas ou a imposibilidade de garantir a conectividade no lugar de teletraballo. – Pola non aceptación voluntaria do contido íntegro do presente regulamento. – Por calquera outra causa debidamente xustificada. A autorización para a prestación do servizo na modalidade de traballo non presencial por teletraballo, poderá suspen­derse temporalmente por circunstancias sobrevidas que afecten á persoa empregada ou ás necesidades do propio servizo.2.-Igualmente a autorización para a prestación do servizo na modalidade non presencial mediante teletraballo, poderá quedar sen efecto: a) Por calquera das causas establecidas no apartado 1 do presente artigo. b) Polo incumprimento dos obxectivos fixados no plan individual de traballo ou pola non entrega do mesmo. Dado o carácter voluntario da prestación de servizos nesta modalidade, a persoa empregada pública que estea autorizada poderá, en calquera intre, solicitar a revogación da autorización, debéndose ditar a resolución motivada de revogación no prazo máximo de 10 días a constar desde a presentación da solicitude. Artigo 9.-Réxime de teletraballo e supervisión. O/A empregado/a público/a suxeito/a ao réxime de teletraballo terá os mesmos dereitos e deberes que o resto do persoal do Concello de Oroso e non sufrirá variación ningunha nas súas retribucións. O teletraballo, con todo, é compatible coa solicitude de redución de xornada nas mesmas condicións que as establecidas para o resto de traballadores/as e será obxecto de avaliación ao desempeño do/da traballador/a ou traballadores/as que o van a materializar. O teletraballador/a estará obrigado a elaborar como mínimo cunha periodicidade semanal o plan individual de traballo durante as xornadas teletraballables. Dito plan se comporá de dous documentos, un primeiro previo á xornada de teletraballo que se axustará ao modelo que figura como Anexo II e que deberá ser conformado polo inmediato superior debendo ser autorizado polo Alcalde ou concelleiro/a en quen delegue. Un segundo documento que axustarase ao modelo que figura no Anexo III e que deberá ser asinado e presentado polo teletraballador no prazo máximo de 5 días hábiles a contar desde o derradeiro día da semana na que se levou a cabo a xornada ou xornadas de teletraballo. O seguimento no cumprimento das tarefas e traballos desenvolvidos en réxime de teletraballo realizarase polo/a concelleiro/a delegado en materia de persoal sen prexuízo de que este poderá solicitar cantos informes estime oportunos. O Concello establecerá en todo caso e adaptará os mecanismos de comprobación do cumprimento horario, a través dos sistemas de control de presenza operativos en cada momento. Artigo 10.-Supostos excepcionais. Os/as empregados/as públicos/as que aleguen supostos excepcionais de carácter temporal que impidan a presenza no posto de traballo pero permitan o teletraballo e que reúnan os requisitos establecidos no artigo 5 poderán solicitar con carácter puntual e excepcional, a prestación en teletraballo previa xustificación das devanditas circunstancias excepcionais. A resolución da solicitude realizarase mediante trámite de urxencia a través de resolución de Alcaldía, debendo darse conta da mesma á comisión de seguimento na seguinte sesión que esta celebre. Os/As empregados/as públicos/as incluídos nestes supostos excepcionais volverán a prestar os seus servizos na xornada presencial que tiñan asignada, unha vez que cesen as causas excepcionais que motivan a súa solicitude. Igualmente cando desde a Alcaldía se apreciase a concorrencia de situacións excepcionais de forza maior, grave risco colectivo, ou catástrofes públicas que impidan ou dificulten de maneira desproporcionada o normal funcionamento do concello de xeito presencial, poderá decretar o teletraballo para todo ou parte dos/as empregados/as públicos/as. Artigo 11.-Dereitos e deberes. A persoa teletraballadora terá os mesmos dereitos e deberes que o resto do persoal traballador, agás os derivados especificamente deste regulamento. En concreto e sen ánimo de exhaustividade os seguintes: 1) Individuais: a) Dereito á carreira profesional, á formación e á promoción profesional. b) Dereito á prevención de riscos laborais e á aplicación da normativa preventiva no traballo a distancia. c) Dereito á intimidade, á protección de datos e á desconexión dixital, nos termos previstos na lexislación vixente de aplicación aos empregados públicos.2) Colectivos: a) Dereito a exercer os seus dereitos de natureza colectiva co mesmo contido e alcance que o resto das persoas traballadoras. b) Dereito a poder participar efectivamente nas actividades organizadas ou convocadas polos seus representantes legais ou polo resto das persoas traballadoras en defensa dos seus intereses laborais, como o exercicio presencial do dereito ao voto nas eleccións a representantes legais. Establécese como obriga adicional para as persoas que presten servizos nesta modalidade, a de estar dispoñibles en todo caso no teléfono e correo electrónico que se designen, así como nas vídeo chamadas cando procedan, durante a xornada laboral. Artigo 12.-Comisión de seguimento. Calquera consideración na interpretación do presente Regulamento examinárase e resolverase nunha Comisión de seguimento creada tras a entrada en vigor do Regulamento.1.- Composición Estará constituída polo Alcalde e o concelleiro/a delegado/a da alcaldía en materia de persoal; os delegados de persoal tanto laboral como funcionarios, o Interventor da Corporación e o Secretario da Corporación que actuará como secretario da mesma. Actúa como presidente o Alcalde da Corporación ou na súa ausencia o concelleiro/a delegado/a en materia de persoal.2.- Réxime de reunións De maneira ordinaria, unha vez ao ano e extraordinaria cando calquera circunstancia puidéseo aconsellar.3.- Funcións: - Informar e propoñer as solicitudes de teletraballo - Informar e propoñer o número de postos que poden ser prestados en teletraballo por cada unidade ou servizo. - Tomar razón das admisións ou denegacións das solicitudes de teletraballo, realizadas desde a última reunión e informar respecto diso. - Estudar as incidencias que se poidan expor e propoñer solucións. - Establecer criterios orientativos con relación aos postos susceptibles de ser exercidos nesta modalidade. - Seguimento do cumprimento dos obxectivos marcados para o teletraballo ao resultar este un novo modo de actividade laboral, na que o/a traballador/a se atopa fóra do control presencial dos/das superiores. - Revisión periódica anual, do programa de teletraballo, os seus fins e obxectivos. - Proposta de revogación do teletraballo se non se están cumprindo os obxectivos establecidos ou deixaron de cumprirse os requisitos do regulamento.4.-As propostas desta comisión en todo caso non serán vinculantes sendo a competencia última para resolver do Alcalde da Corporación. Artigo 13. Entrada en vigor. O presente Regulamento entrará en vigor ao dia seguinte da súa publicación íntegra no Boletín Oficial da Provincia. Disposición Adicional Primeira: Autorízase ao Sr. Alcalde da Corporación á modificación mediante resolución de Alcaldía dos modelos de Anexo que acompañan ao presente Regulamento. O que se publica a efectos de xeral coñecemento. Oroso, 9 de decembro de 2021. O Alcalde. Liviu Cristian Bristow Beika